text: VIDEO: Billet nr. 50.000 solgt i dag til Den lille Havfrue
  17 juli 2014 kl. 08.10
  I løbet af dagen forventer Fredericia Teater at sælge billet nr. 50.000 til musicalen Den lille Havfrue. Forestillingen har i aften premiere i Operaen i København og kommer senere til Fredericia Teater.
  - Det er fantastisk, siger Fredericia Teaters leder, Søren Møller, til TV SYD.
  To tredjedele af billetterne er solgt i København og den sidste tredjedel til forestillingen i Fredericia, når den flyttes hertil den 28. august.
  - Vi har faktisk udsolgt i alle weekender til en gang i september, fortæller Søren Møller.
  Forestillingen er den mest komplicerede, som Fredericia Teater nogensinde har lavet.
  - Det har været en stor udfordring, men det er blevet flot, siger Søren Møller.
  Scenen i Operaen er meget større end scenen i Fredericia Teater. Men det er ikke noget problem.
  - Det har vi jo vidst fra starten, forklarer han, så det er der taget højde for. Det var værre med Alladin, som blev eksporteret den anden vej.
  Næsten 50 medier har meldt deres ankomst, oplyser teatret. Heriblandt en lang række kendte, og der kommer også fans fra mange forskellige lande. Og som ved Alladin - The musical - er Disney-toppen på vej fra New York.
  